Η εμπειρία μας από τη διαμονή σ' αυτό το πανέμορφο στούντιο στη Θεσσαλονίκη ήταν απόλυτα θετική! Το επισκεφθήκαμε την περίοδο 17-20/08/2016, 2 άτομα. Η Γεωργία από την αρχή ήταν εξαιρετική οικοδέσποινα, πρόσχαρη και επικοινωνιακή. Πριν ακόμα φτάσουμε στη Θεσσαλονίκη, ήμαστε σε επικοινωνία μαζί της για την ώρα άφιξης και έδειξε μεγάλη κατανόηση για τη 2ωρη καθυστέρηση του τραίνου μας. Μόλις φτάσαμε στο στούντιο, μας υποδέχτηκε, μας ξενάγησε στο χώρο και μας έδειξε πού βρίσκονται όλα όσα μπορεί να χρειαστούμε στη διαμονή. Ενδιαφερόταν και για την πορεία των διακοπών μας, μιλούσαμε καθημερινά και απαντούσε σε όλες μας τις ερωτήσεις σχετικά με την πόλη. Πρέπει να τονίσω ότι μας προσέφερε πολύτιμη βοήθεια όταν παρουσιάστηκε ένα πρόβλημα με τις διακοπές μέσω airbnb ενός συγγενικού μου προσώπου, ενώ δεν ήταν υποχρεωμένη να το κάνει και την ευχαριστούμε πολύ γι' αυτό. Ενδιαφέρθηκε ακόμα για την ώρα επιστροφής μας στην πόλη μας.
Όσον αφορά το στούντιο, πρόκειται για άριστη επιλογή διαμονής. Με το που μπήκαμε νιώσαμε μια αίσθηση καθαριότητας και φρεσκάδας, ήταν πολύ προσεγμένο, ζεστό και φιλόξενο. Οι φωτογραφίες της καταχώρησης το αντιπροσωπεύουν πλήρως και έχει όλες τις παροχές που αναφέρονται. Βρίσκεται σε πολύ βολική τοποθεσία στο κέντρο της Θεσσαλονίκης, ιδανική για μετακινήσεις με τα πόδια και κοντά σε συγκοινωνία. Η γειτονιά μπορεί να μην είναι πολύ όμορφη από άποψη αισθητικής, είναι όμως ασφαλής και ήσυχη, ενώ έχει μικρά καταστήματα, δύο σούπερ μάρκετ και βρίσκεται κοντά σε αρκετά αξιοθέατα.
Γενικά, μείναμε απόλυτα ευχαριστημένοι από την διαμονή μας, πιστεύουμε ότι το στούντιο είναι ιδανικό για ζευγάρια όπως εμείς. Θα το επιλέγαμε ξανά και το συστήνουμε ανεπιφύλακτα σε άλλους ταξιδιώτες!